Flere joints hver dag. Det har været nødvendigt for, at 19-årige Kasper Jørgensen har kunnet gå i skole, på indkøb eller komme andre steder med mange mennesker.

Kasper Jørgensen er 13 år gammel, da han for første gang ryger hash.

- Det fik mig til at slappe af, og jeg fik en ro i kroppen, som jeg ikke havde haft før, fortæller han i P1 Dokumentaren 'Afvist i psykiatrien'. Hør den her.

Ved et tilfælde opdager Kasper Jørgensen, at det måske er ADHD, der er skyld i hans uro. Som 15-årig prøver han nemlig Ritalin, som er piller til netop ADHD-patienter.

Læs også : ADHD-patienter bliver ulovligt afvist i psykiatrien

- Da jeg fik det, kunne jeg slappe af og holde mig fra stoffer en hel dag, siger han.

Afvist flere gange

Kasper Jørgensen går til lægen og fortæller, at han tror, at han har ADHD. Lægen forsøger så at få en tid til Kasper, så han kan bliver undersøgt og komme i behandling.

Men beskeden fra den psykiatriske afdeling er, at Kasper kan komme, når han har været stoffri i tre måneder.

Det er imidlertid et helt urealistisk krav for 15-årige Kasper. Han fortsætter med at selvmedicinere og havner i forskellige former for kriminalitet for at få råd til sine stoffer, siger han til P1 Dokumentar.

Jeg kunne ikke holde mig clean i tre måneder, og så kunne jeg ikke få hjælp. Så jeg fortsatte med at misbruge. Kasper Jørgensen

- Jeg kunne ikke holde mig clean i tre måneder, og så kunne jeg ikke få hjælp. Så jeg fortsatte med at misbruge.

Mange som Kasper

Det er velkendt, at mange med ADHD medicinerer sig selv, og det giver problemer, når de forsøger at få hjælp i psykiatrien.

ADHD-foreningen hører hver uge fra to til tre misbrugere eller forældre til misbrugere, som ikke kan blive udredt for ADHD før de er stoffri.

Men det er helt absurd, mener flere psykiatere, som P1 Dokumentar har talt med. Den psykiske lidelse skal nemlig behandles samtidig med misbruget, da den typisk er årsagen til, at en person har trang til at fylde sig med stoffer.

Endelig stoffri

I dag er Kasper i behandling for ADHD, og han er blevet stoffri - men efter to afvisninger ved psykiatrien, tog det ham fem år at droppe stofferne.

Kasper Jørgensen er sikker på, at han kunne have været clean for længe siden, hvis han havde fået behandling for sin ADHD.

- Så kunne jeg slappe af med medicinen i stedet for at tage stoffer. I dag kan jeg jo gå ud at handle uden at ryge hash først. Det var helt utænkeligt, inden jeg kom i behandling.